b'\n_START_ARTICLE_\nSledovi medalj\n_START_SECTION_\nZgodba\n_START_PARAGRAPH_\nOsmo\xc5\xa1olec Boris je navdu\xc5\xa1en nad vsem partizanskim. To navdu\xc5\xa1enje izvira iz spomina na o\xc4\x8deta, ki je kot partizan padel na Hrva\xc5\xa1kem leta 1944._NEWLINE_Ob ogledu jugoslovanskega partizanskega filma Skozi obro\xc4\x8d ga nenadoma zajame \xc5\xbealost zaradi o\xc4\x8deta, ki ga pozna samo s slik. Na rokometnem treningu se spre s so\xc5\xa1olcem Petrom, ki mu o\xc4\x8dita, da je bil njegov o\xc4\x8de, komandir Tihi, hinavec in strahopetec. Na sestanku razredne skupnosti sporo\xc4\x8di Peter vsem fantom, da ima dokaz za svoje trditve. V muzeju jim poka\xc5\xbee dokument o umiku 3. \xc4\x8dete prvega podgorskega bataljona, ki jo je vodil Borisov o\xc4\x8de, ko so v Soteski kri\xc5\xbeev padli v nem\xc5\xa1ko zasedo. To rani Borisov ponos in juna\xc5\xa1ka podoba o\xc4\x8deta bledi. Skoraj vsi prijatelji mu obrnejo hrbet, le Mile mu zvesto stoji ob strani._NEWLINE_Doma \xc5\xbeivahnemu stricu logarju s partizanskim imenom Madona Jaz razlo\xc5\xbei svoje stiske in stric mu pri Zvezi borcev poi\xc5\xa1\xc4\x8de dva udele\xc5\xbeenca dogodka. Borec Ivan Rapnik njegovega o\xc4\x8deta posredno obto\xc5\xbei celo izdajstva, kar Borisa spravi v \xc5\xa1e ve\xc4\x8dji obup. Ko posku\xc5\xa1a zbe\xc5\xbeati z doma, ga pri tem po\xc4\x8detju zaloti mama, ki do sedaj ni ni\xc4\x8desar slutila. Ko se pogovorita, Boris razmi\xc5\xa1lja o obisku drugega borca. Franc Langus mu naslednjega dne pove o hudih naporih, ki so jih do\xc5\xbeivljali partizani, in da je bistvo partizanskega bojevanja tudi spreten umik, ki ni strahopetno dejanje._NEWLINE_Dan kasneje se fantje iz 8. C odpravijo na pohod, kjer so postavljeni na preizku\xc5\xa1njo od strani Mileta in Borisovega strica. Fantje izvejo, da je Borisov o\xc4\x8de ravnal preudarno, ko se je umaknil, saj bi v nasprotnem primeru izgubil skoraj vse borce svoje \xc4\x8dete. Drug za drugim so vstajali in se opravi\xc4\x8dili Borisu, ki mu je bilo \xc5\xbee vse jasno po Langusovem obisku. Zdaj je vedel, da si je njegov o\xc4\x8de vse tri medalje, ki jih je dobil, po\xc5\xa1teno prislu\xc5\xbeil.\n_START_SECTION_\nKritika in literarna zgodovina\n_START_PARAGRAPH_\nSimona Jer\xc4\x8di\xc4\x8d v svoji diplomski nalogi z naslovom Pregled sodobne koro\xc5\xa1ke mladinske knji\xc5\xbeevnosti: (po letu 1945) napi\xc5\xa1e o knjigi takole:\xc2\xa0\xc2\xbbMorda je zaradi vsebine nekoliko oddaljena dana\xc5\xa1nji mladini, toda govori o tistih ve\xc4\x8dnih vrednotah, ki ostajajo enake iz sistema v sistem, iz \xc4\x8dasa v \xc4\x8das - o prijateljstvu in po\xc5\xa1tenosti, o zaupanju, nenazadnje tudi o materini ljubezni do sina in sinovem so\xc4\x8dutju z materjo.\xc2\xab\xc2\xa0(Jer\xc4\x8di\xc4\x8d 2000: 31)_NEWLINE_Prav tako navaja citat Lepopolda Suhodol\xc4\x8dana, ki v svoji knjigi Pogled na sodobno slovensko mladinsko knji\xc5\xbeevnost: (1945-1970) uvr\xc5\xa1\xc4\x8da Sledove medalj\xc2\xa0\xc2\xbbmed knjige dogodiv\xc5\xa1\xc4\x8din in pustolov\xc5\xa1\xc4\x8din, raziskovanj, potovanj\xc2\xab, priporo\xc4\x8da pa jo otrokom med 12. in 15. letom._NEWLINE_Jer\xc4\x8di\xc4\x8d pravi, da ilustracije Janeza Vidica\xc2\xa0\xc2\xbbs svojimi preprostimi podobami prispevajo k osnovnemu sporo\xc4\x8dilu knjige \xe2\x80\x93 za de\xc5\xbejem vedno posije sonce in vsaka, \xc5\xa1e tako mra\xc4\x8dna zadeva se na koncu razjasni.\xc2\xab\xc2\xa0(Jer\xc4\x8di\xc4\x8d 2000: 32)'